Formaður Kennarasambands Íslands segir mikilvægt að tryggja eins eðlilegt skólastarf og unnt er í haust.
Ragnar Þór Pétursson, formaður Kennarasambands Íslands segir niðurstöður kannana um áhrif á andlega líðan ungs fólks á COVID tímum skuggalegar. Stjórnvöld og sóttvarnayfirvöld þurfi að miða aðgerðir að því að ná eins eðlilegu samfélagi og hægt er í kringum skólabyrjun. Koma þurfi í veg fyrir að skólanemendur lokist inni í höftum sóttvarnaráðstafana.
Það er einfaldlega þannig að við verðum að reyna að tryggja ungu fólki að það lokist ekki aftur inni í þeim höftum sem voru á þeirra lífi. Skóli er svo miklu meira en stofnun sem deilir upplýsingum á milli kynslóða. Skóli er samfélagslegur vefnaður.
Þetta er samfélagið sem ungt fólk tilheyrir og félagsskapurinn og félagslífið og þessi félagslega vídd skiptir gríðarlega miklu máli og það er meira en að segja það að kippa þeirri vídd út.
Ragnar segir tilgang náms ekki aðeins að safna að sér staðreyndum, heldur að læra að tilheyra samfélagi og það felist í samskiptum. Ungt fólk hafi ekki safnað upp þeirri reynslu og því þurfi samfélagið að taka ábyrgð á því og verja þann hóp.
Og við sem erum með áratuga reynslu við að tilheyra samfélagi getum stigið til baka og fundið okkar samskiptum annan farveg tímabundið. En við líðum samt fyrir það. Við söknum þessara mannlegu samskipta.
.. Þetta er hópur sem þarf að verja alveg eins og við þurftum að verja aldrað fólk og fólk í viðkvæmri stöðu. Þá er þetta viðkvæmur hópur sem gleymist því miður of oft kannski vegna þess að hann hefur ekki atkvæðaseðla.